**Көктегі үйімізде не нәрселер жоқ?**

***«Көктегі Әкемнің үйінде тұратын орын көп. Егер солай болмаса, Мен сендерге айтқан болар едім ғой.»***

***(Жохан 14:2)***

Сізден әлемдегі ең әдемі жер қандай деп сұраса, сіз қай жерді сипаттар едіңіз? Италиядағы доломиттер ме, әлде Швейцариялық Альпі ме? Әлде Британдық Колумбиядағы, Викториядағы керемет сұлу «Батчарт» бақтары ма? Немесе мүмкін Филиппиндегі әдемі жағажайларды сипаттайтын шығарсыз. Мысалға, Джеймс Миченер Оңтүстік теңіздегі Бора-Бора аралын әлемдегі ең әдемі жер деп сипаттады. Әлемдегі ең әдемі бір жерді ғана айту қиын болар еді, солай емес пе?

Әйелім екеуміз Голландиядағы Кеукенхоф қызғалдақтар бақтарына барған едік, сол жерді мен көрген ең әдемі жерлердің бірі деп бағалайтын шығармын. Бұл бақта 6 миллионнан астам қызғалдақ бар. Бұл бақ жылдың тек сегіз аптасы ғана адамдар үшін ашық болады. Бұл бақшада неше түрлі түстегі, жалындаған қызыл, қою күлгін және сары, неше түрлі пішіндегі, тіпті адамның басының өлшемімен бірдей қызғалдақтар бар.

Жарайды, біздің әлемде әдемі жерлер көп, солай емес пе? Біз келісеміз, бірақ – және сіз бұған дайынсыз ба? Өміріміздің соңында біз баратын жердің сұлулығы сондай, әлемдегі ең әдемі жер тіпті оның жанында тұра алмайды. Неге деп ойлайсыз ғой? Алдымен, Киелі кітапты алып, Аян 21 және 22 тарауларды оқыңызшы, онда сол жердің алтын көшелері мен інжу қақпалары туралы, неше түрлі қымбат асыл тастармен әшекейленген қала қабырғалары туралы жазылған. Сіз: «Бірақ, маған мұны түсіну қиын, өйткені мен бүкіл көшені төсей алатындай соншалықты мөлшердегі алтынды немесе оларды көру үшін ұлғайтқыш әйнектің қажеті жоқ гауһар тастарды ешқашан көрген емеспін» деп айтуыңыз мүмкін.

Дұрыс! Мен сізді түсінемін. Бұл туралы жазған Жохан да бізге мұны түсіну қиын болатынын біліп, көкте не болмайтынын түсіндіре бастады. Мысалы, егер сіз эскимосқа ол ешқашан көрмеген тропиктер туралы айтып берсеңіз, оған соны түсіну қиын болуы мүмкін. Бірақ егер сіз оған тропикте ешқашан суық болмайтыны, ешқашан да қар жаумайтыны туралы айтсаңыз, ол түсіне бастайтын болады.